לפני 70 שנה העולם נתן לנו צ'אנס. מהדוכן של האו"ם מסרו בקול מאנפף "אוסטרליה כן, מצרים לא, יוגוסלביה נמנעת", ופוף, השגנו רוב של 33 קולות. יש מדינה, יאללה הורה. בינתיים הרבה השתנה - גם אנחנו, גם המדינות שהצביעו בעדנו או נגדנו, גם המעמד שלנו בעולם. האם גם היום, עם כל מה שיודעים עלינו, היו מפרגנים לנו "יס" לטובת הקמת מדינה יהודית בלב הבלגן המזה"תי?

לרגל חגיגות ה-70 ניסינו לשחזר את ההצבעה ההיא, וכיאה לשנת 2018 עשינו את זה לא באו"ם אלא בפייסבוק: פנינו לגולשים אקראים מכל מדינה שהשתתפה בהצבעה על הקמת המדינה (כולל אלו שנמנעו) ושאלנו אותם שאלה אחת: אם יכולתם להצביע כיום בעד או נגד הקמת מדינה יהודית בארץ ישראל, מה הייתם מצביעים?

רוב העונים היו גברים, כנראה כי נשים יותר חשדניות לזרים עם שאלות משונות בפייסבוק. ספציפית מהודו ומפקיסטן ענו גברים נלהבים שביקשו תמונה ושלחו תמונות של עצמם בחליפה, נשענים בחולמניות על חלון, כך שצריך לקחת בעירבון מוגבל הצבעות חיוביות ממדינות שנציגיהן רק ניסו להיכנס לנו לתחתונים. חלק מהעונים ניצלו את ההזדמנות לשלוח תמונות עירום והצעות מגונות, חלק העדיפו לא לענות והיו מדינות שמהן אף גולש לא חזר אלינו ולצערנו לא זכו לייצוג בסקר. אבל מתוך 57 מדינות שהיו חברות באו"ם בזמן אותה הצבעה גורלית קיבלנו תשובות מ-52 מדינות מייצגות למדי. הנה התוצאות, כולל ההסברים וההטרדות, לפי סדר הא"ב. ספירת הקולות המלאה - למטה:

אוסטרליה

בעד

אוקראינה

בעד, כי התנ"ך וזה

אורוגוואי

בעד עם סימן קריאה!

איסלנד

בעד + הצהרת אמונים נצחית לאו"ם ולהחלטותיו

איראן

בעד, אבל גם בעד מדינה פלסטינית. הכי קרוב לנמנע עד כה

אל סלוודור

נגד, כי "58% מהחברות באו"ם הצביעו בעד ב-47' וזה רק נגמר בעוד אלימות". לכו תתווכחו עם מתמטיקה

אפגניסטן

בעד + בדיקת מצבה המשפחתי של הכתבת + "רוצה להישאר ידידים?"

אקוודור

נגד

ארגנטינה

הממ, נגד

ארה"ב

בעד, כי מה, לכל עם מגיעה מדינה

בוליביה

בעד

בלארוס

נגד

בלגיה

בעד, אבל במקום אחר, "לא מוקף במדינות מוסלמיות"

ברזיל

נגד, אבל מוכן לשקול בחיוב אם זאת תהיה מדינה חילונית. ועם שם אחר

דנמרק

בעד, אבל מה אני מבין מהחיים שלי

דרום אפריקה

בעד + גישוש בנוגע למוצאה של הכתבת

האיטי

וואלה, לא

הודו

בעד + גישוש בנוגע למצבה המשפחתי של הכתבת + "אופס"

הולנד

בטח בעד

הונדורס

בעד. בעצם סליחה, בעד

הממלכה המאוחדת

בעד

הרפובליקה הדומיניקנית

נגד + שני ניסיונות לווידאו צ'אט עם הכתבת + נפנוף נואש

ונצואלה

בעד

טורקיה

נגד + מספר ניסיונות לווידאו צ'אט עם הכתבת + סטוקינג

יוון

בעד, כי "מאז אלכסנדר הגדול אנחנו יודעים שיש לכם ארץ משלכם". וחוץ מזה אנחנו "לא רוצים ערבים בבית האלוהים"

ליבריה

בעד

מצרים

נגד, אבל רק כי אני לא אוהב את ישראל

מקסיקו

בעד, כי יש לנו קשרים טובים עם ישראל. ותראי, מיניונים!

נורווגיה

בעד + הסתייגות: שישראל תהיה ישראל ומדינות ערב יהיו מדינות ערב, עם גבולות ברורים ובלי כיבוש

ניו זילנד

נגד + שיעור היסטוריה: מדינת ישראל ממילא הוקמה רק בגלל השואה והכריזמה של בן גוריון, ומאז 1967 אתם מעפנים

ניקרגואה

בעד ישראל כמדינתם של הישראלים!

סרביה



נגד

סוריה

בעד + נימוק: אין לנו כלום נגד הנוכחות הישראלית ו/או החלטת האו"ם

עיראק

בעד + משלוח דיוקן עצמי + ניסיון עקשני לגרום לכתבת לשלוח תמונה בחזרה + "איפה היית כל חיי"

ערב הסעודית

נגד, אבל פייר, רק בגלל המיקום

פולין

בעד + הסבר: לכל אומה מגיע בית לאומי. וחוץ מזה, הסכסוך הישראלי-ערבי? זה היה קיים גם אם ישראל לא הייתה חברה באו"ם

פיליפינים

בעד + ניסיונות חיזור עקשניים. לאורך חודשיים!

פנמה

בעד ב-100%

פקיסטן

נגד + סטוקינג + הטרדה מינית + סרט פורנו + מסר: "תיהני מסקס"

פרו

בעד

צ'ילה

נגד + הסבר (כולנו יודעים מה הייתה התוצאה של הקמת מדינת ישראל) + הסתייגות (מה אני כבר יודע על "ההיסטוריה של פלסטינה")

צ'כיה (לשעבר צ'כוסלובקיה)

בעד! למרות שאין לי שום טיעונים שיתמכו בזה!

צרפת

בעד

קובה





בעד + הערה על כך ש"המצב קשה", לא ברור אצל מי

קולומביה

נגד

קוסטה ריקה

נגד

קנדה

בעד + הסבר: "כדי להפחית את מקרי רצח העם. ישראל אינה מושלמת, אבל היא עוזרת ליישב פליטים ויש לה השפעה חיובית על העולם"

רוסיה (לשעבר ברית המועצות)

נגד, כי "הקמת מדינות לאום הייתה רלוונטית רק במאה ה-18"

שוודיה

בעד, למרות ש"אני לא כל כך בקטע של פוליטיקה"

תאילנד (לשעבר סיאם)

בעד + הצהרה על אהבה גדולה לישראל ושנאה גדולה לשונאיה

תימן

נגד + "תמותו" גורף ליהודים בכלל ולישראלים בפרט + הבהרה: "למדינה הזאת שאתם כובשים קוראים פלסטין"

תוצאה סופית:

בעד: 33 (אוסטרליה, אוקראינה, אורוגוואי, איסלנד, איראן, אפגניסטן, ארה"ב, בוליביה, בלגיה, דנמרק, דרום אפריקה, הודו, הולנד, הונדורס, הממלכה המאוחדת, ונצואלה, יוון, ליבריה, מקסיקו, נורווגיה, ניקרגואה, סוריה, עיראק, פולין, פיליפינים, פנמה, פרו, צ'כיה, צרפת, קובה, קנדה, שוודיה, תאילנד)

נגד: 18 (אל סלוודור, אקוודור, ארגנטינה, בלארוס, ברזיל, הרפובליקה הדומיניקנית, טורקיה, מצרים, ניו זילנד, סרביה, ערב הסעודית, פקיסטן, צ'ילה, קולומביה, קוסטה ריקה, רוסיה, תימן, האיטי)

נמנעו: 0

שוב ניצחנו! וואהו!

via GIPHY

וכך הן הצביעו ב-1947:

בעד: 33 (אוסטרליה, אוקראינה, אורוגוואי, איסלנד, אקוודור, ארצות הברית, בוליביה, בלארוס, בלגיה, ברזיל, ברית המועצות, גואטמלה, הרפובליקה הדומיניקנית, דנמרק, דרום אפריקה, האיטי, הולנד, ונצואלה, לוקסמבורג, ליבריה, נורווגיה, ניו זילנד, ניקרגואה, פולין, הפיליפינים, פנמה, פרגוואי, פרו, צ'כוסלובקיה, צרפת, קוסטה ריקה, קנדה ושוודיה).

נגד: 12 (איראן, אפגניסטן, הודו, טורקיה, יוון, לבנון, מצרים, סוריה, עיראק, ערב הסעודית, פקיסטן, קובה ותימן).

נמנעו: 10 (ארגנטינה, אתיופיה, הממלכה המאוחדת, הונדורס, יוגוסלביה, מקסיקו, הרפובליקה הסינית, צ'ילה, אל סלוודור וקולומביה).

נעדרה: 1 (תאילנד).